На основу члана 64. Закона о правима бораца, војних инвалида, цивилних инвалида рата и чланова њихових породица („Службени гласник РС”, број 18/20),

министар за рад, запошљавање, борачка и социјална питања доноси

ПРАВИЛНИК

О БАЊСКО-КЛИМАТСКОМ ОПОРАВКУ

Члан 1.

Овим правилником прописују се критеријуми по којима се војни инвлид, цивилни инвалид рата и корисник породичне инвалиднине (у даљем текту: корисник) могу упутити на бањско-климатски опоравак.

Члан 2.

На бањско-климатски опоравак може се упутити корисник који је у току последње године интензивно лечен савременим медицинским мерама и средствима од следећих болести: болести желуца, црева, јетре, жучне кесе и жучних путева, бубрега и мокраћних путева, болести локомоторног апарата, болести метаболизма и ендокрине болести, болести периферног и централног нервног система, коронарне болести.

Кад је корисник лечен од више болести, лекарска комисија ће одлучити због које болести корисника треба упутити на бањско-климатски опоравак.

Члан 3.

Бањско-климатски опоравак траје 15 дана.

Корисник се може упутити на бањско-климатски опоравак само једанпут у току календарске године.

Корисник се може упутити на бањско-климатски опоравак само у рехабилитациони центар са којим министарство надлежно за послове борачко-инвалидске заштите (у даљем тексту: Министарство) закључи уговор након спроведеног поступка јавне набавке.

Члан 4.

Министар надлежан за послове борачко-инвалидске заштите (у даљем тексту: министар) доноси одлуку о расписивању Јавног позива за подношење захтева ради упућивања на бањско-климатски опоравак.

Министар доноси решења о именовању чланова лекарске комисије за бањско-климатски опоравак (у даљем тексту: Лекарска комисија) и комисије за упућивање на бањско-климатски опоравак (у даљем тексту: Комисија).

Чланови Лекарске комисије и Комисије сачињавају Јавни позив за подношење захтева ради упућивања на бањско-климатски опоравак.

Обавезни делови Јавног позива су правни основ, предмет, обим средстава, начин обезбеђивања средстава, медицинске индикације, критеријуми по којима се утврђује листа корисника за упућивање на бањско-климатски опоравак, потребна документација, начин подношења захтева.

Јавни позив за подношење захтева ради упућивања на бањско-климатски опоравак објављује се на званичној интернет страници Министарства.

Члан 5.

Лекарска комисија, на основу медицинске документације, одобрава бањско-климатски опоравак корисника.

Лекарска комисија се састаје и ради по потреби.

Лекарска комисија даје мишљење које садржи податке о кориснику и медицинским индикацијама и води записник о раду.

Лекарску комисију чине три лекара специјалиста.

Лекарска комисија има секретара и заменика секретара, који се именују из реда запослених у Министарству.

Члан 6.

Комисија, на основу потребне документације и мишљења лекарске комисије, утврђује Листу корисника којима је одобрен бањско-климатски опоравак.

Комисија се састаје и ради по потреби.

Комисија утврђује испуњеност услова на обрасцу који обавезно садржи податке о кориснику и испуњеност критеријума прописаних у Јавном позиву и води записник о раду.

Комисију чине три члана и три заменика чланова, који се именују из реда запослених у Министарству.

Члан 7.

Листа корисника којима је одобрен бањско-климатски опоравак објављује се на званичној интернет страници министарства.

Рехабилитациони центри позивају кориснике који су упућени на бањско-климатски опоравак и утврђују термин коришћења бањско-климатског опоравка.

Члан 8.

Ако је корисник из оправданих разлога (смртни случај у породици, болест и сл.) спречен да користи бањско-климатски опоравак у утврђеном термину, дужан је да о томе одмах обавести рехабилитациони центар који га је позвао.

Корисник може прекинути започети бањско-климатски опоравак у случају смрти члана уже породице или услед више силе.

Корисник може наставити започети бањско-климатски опоравак у термину о коме се договори са рехабилитационим центром.

Члан 9.

Министарство сачињава списак о одобреним, односно одбијеним захтевима корисника за упућивање на бањско-климатски опоравак.

Члан 10.

Даном ступања на снагу овог правилника престаје да важи Правилник о бањском и климатском лечењу војних инвалида („Службени лист СРЈ”, број 37/98).

Члан 11.

Овај правилник ступа на снагу осмог дана од дана објављивања у „Службеном гласнику РС”.

 Број: 110-00-564/2020-11

У Београду, 28. децембар 2020. године

Министар

проф. др Дарија Кисић Тепавчевић, с.р.